Musklite paraad
Eesti meistrivõistlused kulturismis ja fitnessis toimuvad 2. novembril TÜ spordihoones.
51. korda korraldatav sündmus leiab üle pika aja aset Tallinnast väljaspool. „Huvitavaks teeb asja see, et kulturism saab uue kuninga. Kes see on, selgub kohapeal. Ütlen vaid nii palju, et tiitlinõudlejaid on ja tuleb järjest juurde,“ ütles alaliidu president Ergo Metsla.
Aastaid Eesti kulturismi suveräänselt valitsenud Ott Kiivikas lunastas aasta tagasi profilitsentsi ja on teinud võistlemises pausi, kuid panustab praegu kulturismi ja fitnessi hüvanguks Euroopa alaliidu täitevkomitee liikmena. See, kas tema mantlipärijaks saab tänavu juba supertulemusi näidanud Egert Oiov, Siim Savisaar või Raigo Kuusnõmm, selgubki laupäeval. Ka naiste bikiinifitnessis tõotab tulla huvitav võistlus: laval on maailma tipud, profilitsentsi lunastanud, kuid praegu veel amatööridena jätkavad Agne Kiviselg ja Julia Tšižova.
Spordisaali fuajees on avatud suur messiala, kus saab tutvuda treeningvahendite ja riietega, degusteerida toidulisandeid, uurida spordiklubide teenuste, alaliidu tegemiste ja võimaluste kohta.